
Δελτίο Τύπου

Θέμα: «Συνάντηση του Υφυπουργού Παιδείας κ. Θ. Π. Παπαθεοδώρου με το Γάλλο Πρέσβη κ. Jean Loup Kuhn-Delforge στη Γαλλική Πρεσβεία» 

Ο Υφυπουργός Παιδείας και Θρησκευμάτων, Πολιτισμού και Αθλητισμού, κ. Θεόδωρος Π. Παπαθεοδώρου παρευρέθη σήμερα σε εκδήλωση στη Γαλλική Πρεσβεία, μετά από πρόσκληση του Γάλλου Πρέσβη, στην οποία συμμετείχαν Πρέσβεις και Επιτετραμμένοι Πρεσβειών των χωρών  που ανήκουν στον Διεθνή Οργανισμό της Γαλλοφωνίας (Γαλλία, Καναδάς, Ελβετία, Τσεχία, Τυνησία, Αίγυπτος, Αυστρία).
Στη συνάντηση έγινε αποτίμηση της μέχρι σήμερα πορείας της Προεδρίας του Διεθνούς Οργανισμού από τη Λαϊκή Δημοκρατία του Κονγκό, κυρίως όμως, η συνάντηση επικεντρώθηκε σε θέματα που αφορούν στη προώθηση και στη περαιτέρω ενίσχυση της παρουσίας της Γαλλικής γλώσσας στο Ελληνικό Εκπαιδευτικό Σύστημα (Πρωτοβάθμια, Δευτεροβάθμια και Τριτοβάθμια εκπαίδευση), στην ανάδειξη και ενίσχυση της μεταξύ τους συνεργασίας σε θέματα Εκπαίδευσης, στην ανάπτυξη Διαπανεπιστημιακών σχέσεων και τέλος στην οργάνωση της ετήσιας Εβδομάδας Γαλλοφωνίας στην Ελλάδα (Μάρτιος 2013).
Ο κ. Θ.Π. Παπαθεοδώρου υπογράμμισε τη σταθερή βούληση της ελληνικής πλευράς να δώσει νέα δυναμική στη μεταξύ τους συνεργασία, ενώ υπογράμμισε ιδιαίτερα τη συμβολή του Διεθνούς Οργανισμού στη στήριξη της Παιδείας και της Έρευνας στη προώθηση των αρχών της Δημοκρατίας και του Ανθρωπισμού καθώς και της πολιτιστικής και γλωσσικής ετερότητας, σε Διεθνές επίπεδο.  

